উচ্চমাধ্যমিক পরীক্ষার ফল বেরিয়েছে গতকালই। পরীক্ষায় পাশ করতে না পেরে আত্মঘাতী হলেন নদিয়ার দুই ছাত্রী। এঁদের মধ্যে একজন হাসখালির তনুশ্রী দত্ত। গাজনা স্কুলের এই ছাত্রী গতকাল ১০টার সময়ে নিজের মোবাইলে পরীক্ষার ফল দেখে। ঘরে সেই সময়ে উকুন মারার ওষুধ ছিল। মানসিক চাপ সহ্য করতে না পেরে সেই ওষুধই খেয়ে নেন ওই ছাত্রী। বেশ কিছুক্ষণ পর থেকেই শারীরিক অবস্থার অবনতি ঘটতে থাকে। বাধ্য হয়ে সেই ছাত্রী তাঁর মাকে পুরো ঘটনা জানান। যদিও ততক্ষণে সমস্ত ওষুধের বিষক্রিয়া শুরু হয়ে গিয়েছে শরীরে।
ঘটনাটি ছড়িয়ে পড়ার পরে প্রথমে কৃষ্ণগঞ্জ ব্লক হাসপাতালে নিয়ে যাওয়া হয় তাঁকে। তবে অবস্থার আরও অবনতি ঘটায় সেখান থেকে পাঠানো হয় কৃষ্ণনগর জেলা হাসপাতালে। এই হাসপাতালের চিকিৎসকরা তাঁকে মৃত বলে ঘোষণা করেন। অকস্মাৎ এই মৃত্যুর পরে ভেঙে পড়েছে তনুশ্রীর পরিবার। ঘটনাটি এখনও মেনে নিতে পারছেন না কেউই।
আরও পড়ুন
একজন প্রথম, অন্যজন অষ্টম! দুই অর্চিষ্মানের কাহিনি সম্পূর্ণ আলাদা
অন্যদিকে একইভাবে মানসিক চাপ সহ্য করতে না পেরে আত্মঘাতী হয়েছেন একই জেলার আর এক ছাত্রী। আরও দু’জন ছাত্র ও এক ছাত্রী আত্মহত্যার চেষ্টা করেছেন। আপাতত আশঙ্কাজনক অবস্থায় তাঁরা ভর্তি শক্তিনগর জেলা হাসপাতালে।
বিখ্যাত ব্যক্তিত্বরা বলেছেন, পরীক্ষার ফল বা প্রাপ্ত নম্বরই জীবনে সাফল্যের শেষ কথা নয়। ব্যর্থ হলে হাল ছেড়ে দেওয়ার মধ্যে কোনও মাহাত্ম্য নেই। বরং ঘুরে দাঁড়ানোর লড়াইটা চালিয়ে যাওয়ার মধ্যেই রয়েছে জীবনের আসল স্বাদ।  এই সব কথার কোনও দাম নেই এই তরুণদের কাছে।